Ένας Ελληνοκύπριος ποδοσφαιριστής του ΑΠΟΕΛ, δέχθηκε τις τελευταίες ημέρες ένα απίστευτο «μπούλιγκ», επειδή είχε το θάρρος να πανηγυρίσει -“φορώντας” την ελληνική σημαία- την εκτός έδρας νίκη της ομάδας του στο Αζερμπαϊτζάν.

Έπεσαν να τον φάνε τον Γιώργο Μερκή οι «εθνομηδενιστές» της Κύπρου, που παθαίνουν κρίση με οτιδήποτε ελληνικό. Μην δουν ελληνική σημαία. Τους πιάνει αμόκ.

Πρόκειται σίγουρα για αρρωστημένη κατάσταση, διότι φτάνουν στο σημείο επειδή έχουν τρικυμία στα κεφάλια τους να τοποθετούν την Ελλάδα στην ίδια θέση με την κατοχική δύναμη Τουρκία.

Και επίσης, επειδή είναι όλοι φιλοαμερικανοί, έχει αποδειχθεί ότι για τη συνεχιζόμενη τραγωδία της Κύπρου ευθύνεται η Αμερική του Χένρι Κίσιγκερ. Ούτε οι ίδιοι οι Αμερικανοί το αμφισβητούν, μόνο κάτι ερμαφρόδιτα τσιράκια τους, που επιχειρούν κατά καιρούς να αμφισβητήσουν πολυετείς έρευνες για να τους ρίξει η υπερδύναμη κανένα …κοκκαλάκι.

Το «μπούλιγκ», λοιπόν, εναντίον του νεαρού ποδοσφαιριστή, επέστρεψε σε αυτούς που το οργάνωσαν, διότι η συντριπτική πλειοψηφία στην Κύπρο, τον υποστήριξε και ένιωσε υπερηφάνεια για την πράξη του. Γιατί φόρεσε την ελληνική σημαία ο Γιώργος Μερκής;

Ο Γιώργος Μερκής με την ελληνική σημαία.

Ας διαβάσουμε τι είπε ο ίδιος στην κυπριακή καλωδιακή τηλεόραση Cablenet: «Θέλω να πω κάτι που μου έτυχε μέσα στο γήπεδο. Σε μια φάση, όταν ζήτησα φάουλ, γύρισε ο επιθετικός και μου λέει: “Μην κλαις σαν… γυναίκα”. Του είπα: “Δεν κλαίω, εγώ είμαι Έλληνας”. Μου απάντησε: “Θυμάσαι τι σας έκαναν οι Τούρκοι;”. Τότε του είπα: “Εγώ θυμούμαι, θα δεις τι θα πάθεις και εσύ σήμερα”. Και του δείξαμε. Γι’ αυτό και ο πανηγυρισμός με την ελληνική σημαία. Είμαστε πολύ χαρούμενοι και περήφανοι. Μέσα σε μια δύσκολη έδρα καταφέραμε να πάρουμε την πρόκριση. Δεν νομίζω να πίστευαν πολλοί ότι μπορούσαμε να περάσουμε. Εμείς το πιστεύαμε. Έδειξαν όλα τα παιδιά διάθεση και πάθος μέχρι το τελευταίο λεπτό», δήλωσε ο ποδοσφαιριστής του ΑΠΟΕΛ.

Όλοι αυτοί που τον κατηγόρησαν δεν έλαβαν καθόλου υπόψη, διότι δεν συμφέρει στην προπαγάνδα τους, ότι οι οπαδοί της ομάδας του Αζερμπαϊτζάν κρατούσαν σημαίες της κατοχικής δύναμης Τουρκίας και του παράνομου καθεστώτος των κατεχομένων. Και ο στόχος ήταν προφανής: Ασκούσαν ψυχολογικό πόλεμο εναντίον των παικτών της κυπριακής ομάδας.

Με αφορμή την επέτειο των άνανδρων δολοφονιών του Τάσου Ισαάκ και του Σολωμού Σολωμού από τις δυνάμεις του Αττίλα, ο Μερκής έγραψε στη σελίδα του στο Facebook: «Τότε ήμουν 10 χρονών και παρακολουθούσα από την τηλεόραση την πορεία των μοτοσικλετιστών. Δύο λεβέντες: ο Ισαάκ ξυλοκοπήθηκε μέχρι θανάτου και ο Σολομού εκτελέστηκε εν ψυχρώ καθώς προσπαθούσε να κατεβάσει την σημαία του Αττίλα κι εμείς το βλέπαμε σε ανοιχτή σύνδεση στην τηλεόραση. Σήμερα είμαι 35 χρονών και το μόνο που έχω δει είναι να έχουμε συμφιλιωθεί με τους βάρβαρους και να ξεχνάμε όσα κακά μας έκαναν. Και κάτι τελευταίο. Όταν οδηγώ στους δρόμους της Λευκωσίας και βλέπω αυτοκίνητα με τουρκικούς αριθμούς εγγραφής αναρωτιέμαι εκείνη την ώρα αν ο οδηγός του αυτοκίνητου είναι ένας από τους δολοφόνους του ΙΣΑΑΚ ΚΑΙ ΤΟΥ ΣΟΛΩΜΟΥ.

Κάνεις δεν ξεχνάει οι εικόνες είναι χαραγμένες μέσα μας και όσοι ήταν αγέννητοι τότε οι εικόνες και τα βίντεο είναι στα ιντερνέτ. ΙΣΑΑΚ, ΣΟΛΩΜΕ και τόσοι άλλοι που θυσιαστήκατε για την πατρίδα μας ελπίζω μια μέρα να δικαιωθείτε γιατί προς το παρόν ο θάνατος σας για την πατρίδα για αρκετούς έχει περάσει απαρατήρητος. Δεν ξεχνώ». Πως να μην χαιρόμαστε γι’ αυτά τα παιδιά, που συνεχίζουν να αρνούνται την παράδοση της Πατρίδας στους Τούρκους.

Έψαξα και έμαθα γι’ αυτόν. Και καλός ποδοσφαιριστής είναι, και καλός χαρακτήρας, μου λένε συνάδελφοι που τον γνωρίζουν. Ένας μάγκας, για να καταλαβαινόμαστε. Όσον αφορά όσους επιχείρησαν να τον εκφοβίσουν, τι να πει κανείς; Δεν είναι μόνο για λύπηση, αλλά αποδεικνύουν πόσο επικίνδυνοι είναι για την εθνική μας υπόθεση. Γι’ αυτό η πράξη του Γιώργου Μερκή έχει ιδιαίτερη σημασία, ειδικά τώρα, που επιχειρείται ο εκβιασμός για να τεθεί η Κύπρος υπό την επιρροή των ισλαμιστών της Άγκυρας.

Σε ένα πράγμα που ίσως έχει δίκιο ο πρόεδρος της Κύπρου είναι η διαπίστωσή του ότι μία κακή λύση θα μετατρέψει την Κύπρο σε …Λίβανο. Τι σημαίνει αυτό; Ο χριστιανικός πληθυσμός μέσα σε ένα διάστημα 30 ετών κατέστη η ισχνή μειοψηφία στο Λίβανο. Το είχε πει ο κ. Αναστασιάδης στον αντιπρόεδρο των ΗΠΑ, Μάικ Πενς και αυτός είχε δώσει τότε μεγάλη σημασία. Αυτό που δεν αντιλαμβάνονται οι εραστές της «όποιας λύσης» είναι ότι αυτό το «πράγμα» το οποίο καλούν τον Κύπριο πρόεδρο να υπογράψει, αποτελεί θανατική ποινή για τον Κυπριακό Ελληνισμό. Αυτοί μπορεί να μην έχουν πρόβλημα να μετατραπούν σε δούλους των Τούρκων.

Η συντριπτική πλειοψηφία όχι μόνο έχει, αλλά παλεύει να το αποτρέψει. Το γεγονός ότι επιτέθηκαν στον Μερκή αυτές οι περίεργες και «ξενοδίαιτες» επαναπροσεγγιστικές οργανώσεις, δείχνει ότι καλώς έπραξε ο ποδοσφαιριστής. Τους «κτύπησε» εκεί που πονούν… Και το χαρήκαμε όλοι…

Mε πληροφορίες από HellasJournal